La Policia Local de Llíria es dota en propietat amb un drogotest i un etilòmetre d'última generació
21 de novembre de 2024

La Regidoria de Protecció Ciutadana de Llíria ha dotat a la Policia Local amb un nou equip per a la detecció de substàncies estupefaents en conductors, que complementarà al que ja s'utilitza en els controls d'alcoholèmia. Este permetrà una avaluació diagnòstica instantània del consum de drogues en els operatius que realitza la Policia Local.

El drogotest determina, a través de la saliva del conductor, si es troba sota els efectes de substàncies estupefaents, detecta diversos tipus a través d'una primera anàlisi in situ i d'una posterior en laboratori de les mostres obtingudes.

“Sens dubte, este dispositiu d'última generació ajudarà la Policia Local a garantir la seguretat en les vies i reduir els accidents de trànsit al municipi, igual que ja fan amb els controls d'alcoholèmia”, ha assenyalat l'edil de Protecció Ciutadana, Francesc Fombuena.

En el cas de registrar-se un positiu, els agents realitzaran les diligències de signes externs i anàlisi de la conducció per a concretar el grau d'influència del consum de drogues, i determinar el pas de sanció administrativa o delicte, segons les circumstàncies. Cal recordar que la sanció per consum d'estupefaents està tipificada com una infracció administrativa a la Llei de Seguretat Viària amb multes de 1.000 euros i la detracció de sis punts del permís de conduir.

D'esta manera, els agents, que ja estan degudament formats després del seu pas per l'IVASPE, podran realitzar este tipus de proves en els controls rutinaris que realitza la Policia Local de manera periòdica, i que poden anar aparellats d'alcoholèmia i de documentació, així com en les campanyes preventives conveniades amb la Direcció de Trànsit.

Més mitjans tècnics

Per a això, també comptaran amb nou etilòmetre evidencial, xicotet i amb impressora, que ha sigut adquirit en propietat recentment, i que complementarà al cedit per Trànsit.

D'altra banda, l'Ajuntament de Llíria també ha dotat a la Policia Local amb un dron amb càmera tèrmica que servirà principalment en els servicis de localització de persones desaparegudes, així com també es pot destinar a labors de vigilància.

“Amb estes inversions en mitjans tècnics, el Consistori continua treballant en el seu pla de millora i modernització de la Policia Local, amb la incorporació de noves ferramentes que garantisquen un millor servici a la ciutadania i que permeten mantindre els nivells de seguretat que requerix la ciutat”, ha destacat el regidor Francesc Fombuena